Lectio Divina

*fuq il-Vanġelu tal-Ħadd*

Il-5 Ħadd ta’ Matul is-Sena

Sena Ċ

Lq 5:1-11

Silta/ġrajja li hi speċi ta’ daħla għal sezzjoni ġdida (u episodji: 5:1-11, 12-16, 17-26, 27-39, 6:1-5,6-11,12-16. (*Egeneto*, ġara, torbot dawn il-ġrajjiet kollha) fejn jibdew ifeġġu dawk li wieġbu għas-sejħa ta’ Ġesù, jimxu warajh, u ser jissieħbu miegħu – mibgħutin - fil-ministeru tiegħu.

F’din is-silta Luqa jinseġ elementi/ġrajjiet ġejjin minn band’oħra: il-kotra u s-sajjieda (mhux konnessi ħafna); ġej u sejjer minn wieħed għal ħafna (sing/plural); ulied Żebedew jitfaċċaw f’daqqa fl-aħħar; il-qabda ħut tal-blieh tfakkarna f’*Ġw* 21 (fost oħrajn, vv.7 u 12: Hu l-Mulej, kien il-Mulej, qabda kbira ta’ ħut); is-sejħa biex jistadu l-bnedmin tixbah lil *Mk* 1:17; hemm ukoll xebh u rabta mat-teofanija u s-sejħa ta’ *Is* 6:1-8.

Kuntest u motivazzjoni “pastorali” għall-fidi u għad-dixxipulat/impenn.

Kuntest “pastorali” - Ġesù jgħallem u n-nies bi ħġarhom irossu fuqu biex jisimgħu l-Kelma ta’ Alla – **hawn** ġrat is-sejħa tal-ewwel dixxipli. Pietru fil-qalba, imma wkoll Ġakbu u Ġwanni, kif ukoll oħrajn.

Kuntest ukoll ta’ Knisja. Kuxjenza ta’ dnub quddiem il-Qaddis li juri ruħu; fiduċja qawwija u sabiħa f’Ġesù; bosta jitilqu kollox biex jimxu warajh. Pietru għandu rwol ewlieni. Il-missjoni bħala sajda, li Ġesù diġà qed iwettaq mill-bidu.

Sa issa, Ġesù jwettaq il-ministeru tiegħu waħdu. Luqa jibda jintroduċi lil dawk li Hu ser isieħeb miegħu. Ġesù jistad lill-bnedmin waħdu u issa jsieħeb miegħu lil Pietru fl-istess dgħajsa u sajda.

Is-silta hija turija tal-qawwa profetika ta’ Ġesù kif ukoll tal-fidi ta’ Pietru u l-irwol tiegħu aktar ‘il quddiem.

*Insibu: Esperjenza tal-Qdusija ta’ Kristu – Stqarrija tad-dnub – Maħfra (impliċita) – Fidwa – Fidi/Fiduċja – Bidla/Konverżjoni – “Sejħa/Missjoni” – Dixxipulat.*

v.1 *“Ġara li”*, (egeneto) = ser tibda xi ħaġa ġdida. Luqa jaf il-baħar Mediterran, u għalhekk iniżżel penz il-baħar ta’ Mark: l-għadira ta’ Ġennesaret.

v.2 Ġesù jitla’ fuq dgħajsa u jitbiegħed mill-folla. Mhux biex jaħrab lin-nies imma biex ikun jista’ jilħaqhom aħjar u jilħaqhom ilkoll.

v.3 *qagħad bilqiegħda jgħallem*: fil-bidu, il-ministeru ta’ Ġesù hu aktarx dak ta’ tagħlim. Għal darb’oħra Luqa jurina lil Ġesù bħala mgħallem mimli awtorità u qawwa (*dynamis*) f’għemilu.

*talbu jaqla’ ftit ‘il barra....talbu jaqla’ fil-fond (‘il barra)* (l-allegorija tara hawn il-missjoni ta’ Ġesù lejn Iżrael u dik ta’ Ġesù u Pietru lejn il-pagani).

v.5 Kuntrast kbir bejn il-limiti tal-bniedem u l-milja li jwettaq il-Mulej (cf. kif jista jkun dan? Għal Alla xejn m’hemm li ma jistax ikun/isir [*Lq* 1:34.37]). *Mgħallem* (*epistates*), jużaha biss Luqa. Turi awtorità u kuxjenza tal-awtorità ta’ Ġesù.

vv.6-7: Il-ġrajja tal-għaġeb. Dgħajjes ser jegħrqu u qabda ħut tal-blieh. Bħalma nsibu f’*Is* 6, din l-esperjenza tal-misteru ta’ Ġesù, tnissel fihom, mistagħġbin – ibda bi Xmun Pietru (hawn biss Luqa isemmih hekk) – biża’ qaddis (*mysterium tremendum et fascinans*, ibeżżgħek u jsaħħrek), u sens ta’ dnub quddiem il-qdusija ta’ Ġesù, il-Qaddis.

v.8 *inxteħet f’riġlejh*. *Mulej* (*Kyrios*) tibgħatna lejn il-Qawmien ta’ Ġesù. Dexha u biża’, kuxjenza ta’ midneb, huma l-istat ta’ min irċieva rivelazzjoni tal-glorja u l-qawwa ta’ Alla (eż. *Is* 6:5).

*Inxteħet f’riġlejh, niżel għarkupptejh*: hekk xieraq quddiem din il-wirja tal-glorja ta’ Ġesù, li tnissel f’Pietru kuxjenza li hu midneb u li jsejjaħ lil Ġesù “Mulej” (*Kyrios*). Waqt li *“fuq il-kelma tiegħek”* turi fiduċja qawwija f’Ġesù, hawnhekk “Mulej” turi l-fidi sħiħa f’Ġesù li qam minn bejn l-imwiet.

v.10 *La tibżax*, leħen il-Mulej fit-teofaniji, li jkeċċi l-biża’, (hawnhekk isaffi, jaħfer?), iqawwi l-qlub, ifarraġ. Jidħlu fix-xena Ġakbu u Ġwanni, li jiffurmaw it-tlieta tal-qalba fil-vanġeli kollha.

v.7 *metochoi, sħab fix-xogħol*, v.10 *koinonoi, sħab li jaqsmu flimkien*. Ġakbu u Ġwanni, sħab fix-xogħol u xhieda ta’ din il-ġrajja, huma mseħbin fil-missjoni li Ġesù jagħti lil Pietru.

v.11 *Ħallew/telqu kollox u marru warajh*: turi rabta personali ta’ dixxipli. Dan hu importanti minħabba il-vjaġġ lejn Ġerusalemm. M’hemmx “sejħa” formali ta’ Ġesù, hemm biss Ġesù li jibdilhom f’sajjieda tal-bnedmin u jibgħathom.

Sensazzjoni ta’ bidu ġdid (telqu kollox) tal-ministeru appostoliku; Ġakbu u Ġwanni jaqsmu s-sejħa u l-missjoni ta’ Pietru, imma Xmun jibqa’ l-ewwel, lilu jagħti l-missjoni ċara li jistad il-bnedmin. Kif ukoll, jaqleb għall-plural *“ġibdu d-dgħajjes, telqu kollox – marru warajh”,* f’dan insibuhom flimkien.

*L-idea ta’ mgħallem u dixxiplu insibuha kemm fl-AT u kemm fid-dinja Griega. Fuq kollox f’sens ta’ tagħlim, għerf u tradizzjoni. Imma f’sens reliġjuż id-dixxipulat Nisrani huwa oriġinali. L-oħrajn iħobbu lill-Imgħallem u jgħaddu t-tagħlim tiegħu, imma biss in-Nisrani* ***jimxi wara*** *l-Imgħallem tiegħu. L-użu Nisrani ta’ Dixxiplu turi* ***rabta qawwija u mill-qrib****.*

*Mhux id-dixxiplu Nisrani hu dak li “jinkiteb” mal-Imgħallem. L-għeruq tad-dixxipulat insibuhom fl-iniżjattiva, fl-istedina, fil-kmand ta’ Ġesù.*

*Insibu ħafna iżjed milli titgħallem it-tagħlim tal-Imgħallem u tgħaddih lill-oħrajn għax int parti minn tradizzjoni (tal-Imgħallem). Hemm identifikazzjoni qawwija mal-Persuna tiegħu, kif jgħix ħajtu (stil, valuri, kriterji), id-destin tiegħu. Hemm intimità kif ukoll tfassil u stil ta’ ħajja, imitazzjoni. F’din is-silta nsibu biss: marru/imxew warajh. Qisu dan hu li jfisser li tkun dixxiplu: Imsejjaħ, titlaq kollox, timxi warajh, twettaq missjoni.*